|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 53** | ОДЕЉЕЊЕ**:** | ДАТУМ**:** | |
| Наставна тема: | СРБИ НА КРАЈУ СРЕДЊЕГ ВЕКА | | |
| Наставна јединица: | КAКО СУ ТУРЦИ ПОКОРИЛИ БАЛКАНСКЕ ЗЕМЉЕ? | | |
| Тип часа: | обрада | | |
| Циљ часа: | * Усвајање знања о турским освајањима на Балкану тј. о паду Византије, Српске деспотовине, Босне и Зете и о српским сеобама у јужну Угарску | | |
| Очекивани исходи: | * На крају часа ученици ће бити у стању да: * објасне зашто су турска освајања била успешна, * опишу укратко пад Цариграда, Српске деспотовине, Босне и Зете, * опишу најважнији устанак овог периода против Турака, * наведу узроке сеоба Срба, * покажу на карти правце српских сеоба, * означе на временској ленти најважније догађаје (године) овог периода националне историје. | | |
| Облик рада: | Фронтални, индивидуални, групни рад | | |
| Наставне методе: | Монолошко – дијалошка, рад на тексту | | |
| Наставна средства: | Уџбеник, табла, папири формата А4 за тезе | | |
| Међупредметне компетенције | Компетенција за учење, комуникација, сарадња, рад са подацима и информацијама | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (5 минута):**  Наставник истиче да су Турци од почетка XIV до средине XV века створили велико и моћно царство у чијем саставу се нашао највећи део балканских земаља. Саопштава да је циљ овог часа да се упознају са турским походима и падом Цариграда, Србије, Босне и Зете као и са сеобама Срба у јужну Угарску.  **Главни део (35 минута):**  Наставник објашњава ученицима зашто су турска освајања била успешна тј. да је томе нарочито допринело нејединство хришћанских држава, заокупљеност личним интересима, унутрашње размирице и сл. Турска војска је на крају позног средњег века била једна од највећих, најопремљенијих и најбоље организованих у Европи.  Наставник дели ученике на четири групе. Свака група добија задатак да прочита по један одељак ове лекције, да у тексту подвуче најважније информације и запише тезе на папир.   * прва група добија задатак да прочита одељак *Пад Цариграда* на страни 144, * друга група добија задатак да прочита одељак *Пад Српске деспотовине* на страни 145, * трећа група добија задатак да прочита одељак *Пад Босне* на страни 146 и * четврта група добија задатак да прочита одељак *Пад Зете* такође на страни 146.   Саопштава да за рад имају 10 минута и да је неопходно да се договоре који ће тезе издвојити и записати. Наставник дели ученицима веће папире. Када прочитају текст и подвуку најважније информације на ове папире ће записати кључне тезе.  Када групе заврше са радом наставник позива предсатвника прве групе да укратко исприча о турском освајању Цариграда. Тезе које су записали други ученик из групе диктира, наставник их записује на табли а ученици у своје свеске.  Наставинк потом чита текст из одељка ***За радознале*** под називом *Први и последњи византијски цар Константин, од мајке Јелене* на страни 144.  Затим позива представника друге групе да исприча о паду Српске деспотовине и ученика друге групе да прочита тезе. Наставник чита ***историјски извор*** на страни 145 *Једно сведочанство о паду новог Брда* и поставља ученицима питања која се налазе испод текста.  Затим предсатвници треће и и четврте групе причају о паду Босне и Зете и диктирају тезе.  Када заврше наставник саопштава да су турска освајања на Балкану пратили и повремени устанци покореног становништва и истиче да је највећи и најзначајнији у XV веку подигао Ђурађ Кастриот Скендербег у Албанији од 1443 до 1468. године.  Наставник објашњава да су турске походе и пустошења пратиле сеобе према северу. Скреће пажњу ученика на карту *Сеобе Срба у XIV и XV веку* на страни 147 и показује територију са које се Срби селе и правце сеоба. Онда тражи од ученика да обрате пажњу на легенду карте и кажу који су догађаји узроковали сеобе обележене плавим а који обележене црвеним стрелицама.  На крају објашњава положај српског народа у јужној Угарској и истиче да су највећи углед имали потомци Ђурђа Бранковића којима је призната титула деспота.  **Завршни део (5 минута):**  Наставник ученицима поставља питања из одељка *Провери своје знање*.  За домаћи задатак задаје ученицима да у свој историјски речник забележе кључне појмове и непознате речи са објашњењима.  На крају оцењује ученике и похваљује најактивније. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |