|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 9** | ОДЕЉЕЊЕ**:** | ДАТУМ**:** | |
| Наставна тема: | ЕВРОПА И СРЕДОЗЕМЉЕ У РАНОМ СРЕДЊЕМ ВЕКУ | | |
| Наставна јединица: | КАКО ЈЕ ИСЛАМ ПОСТАО ЈЕДНА ОД НАЈВЕЋИХ СВЕТСКИХ РЕЛИГИЈА? | | |
| Тип часа: | Обрада | | |
| Циљ часа: | Упознавање ученика са настанком, основним одликама и ширењем исламске вере. | | |
| Очекивани исходи: | * На крају часа ученици ће бити у стању да: * разумеју како је настала исламска вера, * наведу основне одлике ислама, * покажу на географској карти Арабијско полуострво, Меку, Медину, и правце ширења Арабљанског калифата, * објасне зашто је дошло до распада јединствене државе Арабљана, * објасне одлике арабљанске културе и њен утицај у Европи. | | |
| Облик рада: | Фронтални, индивидуални | | |
| Наставне методе: | Монолошко-дијалошка | | |
| Наставна средства: | Уџбеник, табла, зидна географска карта Европе (Средоземља), рачунар, пројектор | | |
| Међупредметне компетенције | Компетенција за учење, комуникација, одговорно учешће у демократском друштву | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (5 минута):**  На почетку часа, као увод у тему која ће бити обрађена, наставник пита ученике:   1. Која је најстарија једнобожачка вера? 2. Чија је вера јудаизам? 3. Како се зове бог у којег верују Јевреји? 4. О којој смо још једнобожачкој религији учили?   Наглашава да су се из јудаизма развиле две највеће савремене светске религије – хришћанство и ислам и саопштава да ће се на овом часу упознати са настанком и одликама исламске вере.  Наставник проверава како су ученици урадили домаћи задатак. Један ученик чита из свог историјског речника кључне речи и непознате појмове које је записао, остали ученици допуњују и контролишу тачност својих домаћих задатака.  **Главни део (30 минута):**  Наставник показује на зидној географској карти Арабијско полуострво и указује ученицима на карту „Ширење ислама и арапске државе до 750. године“ на страни 40 уџбеника помоћу које ће пратити даље излагање. Тражи од ученика да бележе у своје историјске речнике нове појмове редоследом којим се појављују. Потом објашњава садржаје лекције и најпре саопштава да су Арабљани до VII века живели као номади и селили се из оазе у оазу, а између себе стално ратовали. Углавном су се бавили сточарством и трговином. Били су многобошци. Ујединио их је Мухамед који је тврдио да постоји само један бог – **Алах**.  Наставник даље објашњава у чему се огледају основе исламске вере. Мухамед је тврдио да наставља ранија дела јеврејских и хришћанских пророка али и да исправља њихове многобројне заблуде. Његово учење су најпре прихватили сиромашни. Године 622. Мухамеда су протерали из Меке и он прелази у трговачки град Медину. Тај догађај муслимани назвају **хиџра** и узима се као почетак исламске ере. Следбеници ислама називају се **муслимани** (потчињени вољи бога). Главно муслиманско светилиште и место ходочашћа постаје **Каба** (или Ћаба) у којој се чува свети камен – метеорит. Мухамедово учење је сабрано у **Курану** – светој књизи муслимана.  Наставник даље саопштава да су Мухамеда после смрти, 632. године наследили заменици, калифи, па је и држава названа Арабљански калифат. Наставник показује на зидној карти освајања Арабљана и територију коју је обухватала њихова држава у време свог врхунца а ученици прате на карти у уџбенику. Године 711, Арабљани су прешли Гибралтар и покорили већи део Шпаније. Даље напредовање Арабљана зауставили су Франци у бици код Поатјеа, 732. године. Наставник показује на карти Дамаск и Багдад.  Наставник тумачи разлоге распада калифата – огромном државом се тешко управљало из једног центра (Багдад). Држава нестаје средином XI века; најпре су Турци Селџуци завладали Месопотамијом, 1055. године су заузели Багдад, а калифе оставили као верске поглаваре. Од средине XIII века тим простором су завладали Монголи (1258. године заузимају Багдад).  Наставник саопштава да су Арабљани имали врло развијену културу под снажним утицајем ислама. Граде **џамије** које украшавају **арабескама**. Књижевна и научна дела се пишу на арапском језику. И књижевност је под утицајем Курана, а негују се разне књижевне врсте, посебно песме и приче (збирка „Хиљаду и једна ноћ“). Уметност је доста развијена. Прихватили су бројна знања старих Грка и превели многа њихова дела из математике, астрономије, географије, медицине...  Наставник истиче значај арабљанске културе: ујединила је културе разних народа и била посредник у култури између азијског и европског света.  Уколико услови дозвољавају излагање наставника прати ППТ презентација.  **Завршни део (10 минута):**  У завршном делу часа наставник ученицима поставља питања:   1. Где настаје ислам? 2. Ко су бедуини? 3. Ко је основао исламску веру? 4. Шта је хиџра? 5. Које територије обухвата Арабљански калифат на врхунцу своје моћи?   Одговоре ученика, који представљају кључне тезе ове лекције исписује на табли у виду шеме, а ученици преписују у своје свеске. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |

ИЗГЛЕД ТАБЛЕ

**КАКО ЈЕ ИСЛАМ ПОСТАО ЈЕДНА ОД НАЈВЕЋИХ СВЕТСКИХ РЕЛИГИЈА?**

