|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 8** | ОДЕЉЕЊЕ**:** | ДАТУМ**:** | |
| Наставна тема: | ЕВРОПА И СРЕДОЗЕМЉЕ У РАНОМ СРЕДЊЕМ ВЕКУ | | |
| Наставна јединица: | КАКО ЈЕ БИЛА УРЕЂЕНА ХРИШЋАНСКА ЦРКВА У СРЕДЊОВЕКОВНОЈ ЕВРОПИ? | | |
| Тип часа: | Обрада | | |
| Циљ часа: | Упознавање ученика са улогом хришћанске цркве у раном средњем веку, монаштвом, појавом јереси и поделом хришћанства. | | |
| Очекивани исходи: | * На крају часа ученици ће бити у стању да: * наведу најбитније одлике хришћанства, * разумеју улогу хришћанске цркве у раном средњем веку, * објасне како је религија утицала на живот средњовековног човека, * објасне зашто је дошло до поделе хришћанства, * препознају сличности и разлике у организацији православне и католичке цркве. | | |
| Облик рада: | Фронтални, индивидуални | | |
| Наставне методе: | Монолошко-дијалошка, рад на тексту | | |
| Наставна средства: | Уџбеник, табла, зидна географска карта Европе | | |
| Међупредметне компетенције | Компетенција за учење, комуникација, рад са подацима и информацијама, одговорно учешће у демократском друштву | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (5 минута):**  Наставник проверава да ли су се ученици код куће подсетили шта су о хришћанству учили у петом разреду. Поставља им питања:   1. Каква је била религија старих Грка и Римљана? 2. Када и где се јавило хришћанство? 3. Који римски цар је признао хришћанство?   Наставник чита одломак из „Миланског едикта” како би ученици разумели његов значај за ширење хришћанске вере.    *Кад смо ми, цареви Константин и Лициније дошли под срећном звездом у Медиолан (Милано) и расправљали о свему што се тиче (јавне) користи и добра, одлучили смо да донесемо законске одредбе које обезбеђују скрушеност и поштовање према божанству. То значи, подарили смо хришћанима и свима осталим слободан избор да следе који год облик вере желе... На основу тог начела (слободног избора), донели смо одлуку да никоме неће бити одбијена дозвола да следи и поштује хришћанску веру, слободно и једноставно, без икакве препреке... (Овај закон) јасно одговара мирољубивом времену наше владавине.*  Саопштава потом да је 391. године хришћанство постало једина дозвољена и државна вера Римског царства законом цара Теодосија I.  Најављује нову наставну јединицу и пише њен наслов на табли. Саопштава да је циљ овог часа да разумеју улогу хришћанске цркве у средњем веку и да се упознају са монаштвом, појавом јереси и поделом хришћанства.  **Главни део (25 минута):**  Наставник тражи да неко од ученика објасни појам христијанизације и наглашава да су варварски народи који су се током Велике сеобе народа доселили у Европу, временом христијанизовани и да се хришћанство проширило на читаву Европу. Објашњава затим сва значења речи црква и организацију хришћанске цркве. Скреће пажњу ученицима на графички приказ и поређење организације православне и католичке цркве на страни 21 уџбеника.  Даље објашњава ко су били монаси, како су живели, када и где је настало и како се шририло монаштво и показује на зидној карти центре монаштва у Западној Европи (манастир Клини у Француској) и византијском свету (Света гора).  Наставник поставља питања:   1. Како се зове света књига хришћана? 2. Од чега се састоји? 3. Од чега се састоји Нови завет? 4. Ко су апостоли?   Чита део из „Новог завета“ (Беседа на гори) који приказује суштину Христовог учења.  *...Чули сте како је речено: ’Не убиј, јер ко убије, биће крив пред судом.’ А ја вам кажем да ће свако ко је без разлога гневан на брата сваког ни за шта бити крив пред судом. Чули сте да је речено: ’Око за око, зуб за зуб’, а ја вам кажем да се не браните од зла. Ако те неко удари по десном образу, окрени му и други. И ко хоће да се суди с тобом и кошуљу твоју узме, дај му и хаљину...Чули сте да је речено: ’Љуби ближњег свога и мрзи непријатеља свога. ’ А ја вам кажем: ’Љубите непријатеље своје. Благосиљајте оне који вас куну. Чините добро свима онима који вас мрзе и молите се Богу за оне који вас гоне... Јер, ако опраштате људима грехе њихове, опростиће и вама отац ваш небески. Ако не опраштате људима грехе њихове, ни отац ваш неће опростити вама ваше грехе...*  Наставник наглашава да црква сматра да се Свето писмо може тумачити на само један исправан начин усвојен на великом црквеном сабору у Никеји 325. године. Свако другачије тумачење Светог писма и одступање од званичног учења цркве назива се *јерес*. Наводи потом јереси које су се јавиле у средњем веку (аријанство, богумилство, катари...)  Објашњава ученицима зашто су се састајали црквени сабори и шта је на њима разматрано и на крају посебну пажњу посвећује Великом расколу цркве (Велика шизма) и објашњава зашто је хришћанство престало да буде јединствено, када и како је подељено. Током излагања наставник кључна знања бележи на табли а ученици у своје свеске.  **Завршни део (15 минута):**  У завршном делу часа наставник пита ученике да ли знају шта су секте. Затим отпочиње дискусију са ученицима о сектама у данашње време, опасностима које вребају од секташа и како их избећи и остати на правом путу. Подстиче ученике да постављају питања, да изнесу и образложе своје ставове.  Уколико је могуће разговору присуствује школскив педагог (или психолог).  Задаје им за домаћи задатак да у свој историјски речник упишу кључне појмове и непознате речи из ове лекције са објашњењима. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |

ИЗГЛЕД ТАБЛЕ

**КАКО ЈЕ БИЛА УРЕЂЕНА ХРИШЋАНСКА ЦРКВА У СРЕДЊОВЕКОВНОЈ ЕВРОПИ?**

Христијанизација - покрштавање

Монаштво - Манастирске заједнице - Клини, Света гора

Јерес - верско учење које одступа од званичног учења цркве

