|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 44** | ОДЕЉЕЊЕ**:** | ДАТУМ**:** | |
| Наставна тема: | СРПСКЕ ЗЕМЉЕ У ПОЗНОМ СРЕДЊЕМ ВЕКУ – ДОБА НЕМАЊИЋА | | |
| Наставна јединица: | КАКВЕ СУ ОДЛИКЕ КУЛТУРЕ НЕМАЊИЋКЕ ЕПОХЕ? | | |
| Тип часа: | Обрада | | |
| Циљ часа: | * Упознавање ученика одликама културе немањићке епохе, * обнављање знања о врстама средњовековних историјских извора и одликама српске културе раног средњег века. | | |
| Очекивани исходи: | * На крају часа ученици ће бити у стању да: * наведу најзначајније одлике културе немањићке епохе, * препознају културне утицаје у Србији, * наброје најважније писце и њихова дела, * наброје најзначајније цркве и манастире ове епохе, * препознају на сликама неке манастире задужбине Немањића, * пронађу на карти средњовековне цркве и манастире, * опишу свакодневни живот у средњовековној Србији. | | |
| Облик рада: | Фронтални, индивидуални, рад у пару | | |
| Наставне методе: | Монолошко-дијалошка метода, рад на тексту, илустративна | | |
| Наставна средства: | Уџбеник, табла, зидна карта, папири за инфо картице, ППТ презентација | | |
| Међупредметне компетенције | Компетенција за учење, комуникација, сарадња, рад са подацима и информацијама | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (5 минута):**  На почетку наставник најављије да ће на овом часу проучавати одлике културе немањићке епохе и наглашава да су градитељство, сликарство и књижевност у овом периоду створили узоре који вековима неће бити превазиђени.  Проверава да ли су ученици урадили домаћи задатак, да ли су у свој историјски речник записали и објаснили кључне и непознате појмове и речи. . Један ученик чита појмове које је записао у свој речник из лекције *Држава и друштво у Србији у доба Немањића?*. Остали ученици га исправљају и допуњују.  **Главни део (30 минута):**  Наставник тражи од ученика да прочитају одељак лекције *Источни и западни културни утицаји*. Када заврше поставља им питање:   * Под чијим утицајем се развијала српска средњовековна култура?   Затим тражи од ученика да у прочитаном тексту пронађу и подвуку одговоре на следећа питања:   * Како су долазили у Србију западни утицаји? * Како су се у Србији ширили византијски утицаји?   Наставник потом чита историјски извор на страни 120, *Прстен краљице Теодоре*, подсећа ученике шта је хералдика и тражи да одговоре на питање испод овог текста.  Уколико постоје услови приказује видео-причу о томе шта је хералдика, доступну у дигиталном уџбенику.  Наставник тражи од ученика да прочитају одељак лекције *Писменост у држави Немањића*. Док ученици читају бележи на табли следеће тезе:   * ***глагољица и ћирилица*** * ***Мирослављево јеванђеље*** * ***брат Стефана Немање*** * ***Повеља бана Кулина***   Када заврше поставља им следећа или слична питања на која одговарају помоћу забележених теза:   * Које писмо од XII века преовладава у српским земљама? * Који је најзначајнији ћирилични рукопис ово периода? * Ко је био кнез Мирослав? * Који је најзначајнији сачуван писани споменик на српском језику са подручја Босне?   Потом тражи од ученика да се подсете врста средњовековних писаних историјских извора и пита да ли неко зна шта су житија или животописи и скреће им пажњу на објашњење непознате речи *служба* на страни 121. Затим упућује ученике на табелу 5.1 *Најважнији српски писци из времена Немањића и њихова дела* на страни 127. Уз помоћ табеле ученици набрајају најзначајније писце и дела која су писали, време настанка и врсте којима припадају.  Наставник објашњава ученицима да су у црквеној архитектури немањићке епохе присутна два стила градње, рашки и српско-византијски стил, и објашњава њихове одлике, сличности и разлике. Затим набраја хронолошким редоследом најзначајније задужбине ове епохе и њихове ктиторе. Излагања наставника ученици прате посматрајући табелу 5.2 *Важније средњовековне цркве и манастири у Србији и њихови ктитори*. Када заврши тражи од ученика да користећи се табелом наброје све манастире који припадају рашком и манастире и цркве који припадају српско-византијском стилу. Саопштава да се након немањићке епохе јавља и нови стил, моравски, и набраја грађевине грађене у овом стилу.  Упознаје потом ученике са одликама средњовековног сликарства и наглашава да су уметници овог времена сликали фреске, иконе и осликавали рукописе и да су религијски мотиви основна одлика ове врсте уметности.  Уколико услови дозвољавају излагање наставника о средњовековној црквеној архитектури и сликарству прати ППТ презентација.  Затим сваком ученику даје папир величине отприлике 10x15 центиметара и саопштава им да је њихов задатака да са учеником до себе направе инфо картице о свакодневном животу средњовековних Срба. Најпре треба да прочитају одељак лекције *Како је изгледао свакодневни живот средњовековних Срба?* на страни 123 а онда да направе по две инфо картице, једну о животу властеле и једну о животу себра, тако са садрже пригодне илустрације и кључне тезе из којих могу да се уоче сличности и разлике између ова два друштвена слоја.  Наставник тражи од ученика да прочитају одељак лекције *Образовање у држави Немањића и усмена култура*. Када заврше поставља им следећа питања:   * Где се углавном учило читање и писање у средњовековној Србији? * Ко се бринуо о образовању деце владара и велможа и чему су их они подучавали? * Да ли су могла да се школују и мушка и женска деца? * По чему је позната краљица Јелена, супруга краља Уроша? * Колико је писменост била заступљена у средњовековној Србији? * Која врста културе је била развијена код Срба у средњем веку? * Чији долазак на Свету гору је опеван већ у XIII веку? * Где су наступали народни песници и приповедачи и уз који музички инструмент су изводили јуначке песме?   **Завршни део (10 минута):**  У завршном делу часа наставник ученицима поставља питања из одељка *Провери своје знањe.* На крају оцењује ученике и похваљује најуспешније.  За домаћи задатак задаје ученицима да у своје историјске речнике упишу кључне појмове из ове лекције и непознате речи са објашњењима. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |

ИЗГЛЕД ТАБЛЕ

**КАКВЕ СУ ОДЛИКЕ КУЛТУРЕ НЕМАЊИЋКЕ ЕПОХЕ?**

* ЗАПАДНОЕВРОПСКИ И ВИЗАНТИЈСКИ КУЛТУРНИ УТИЦАЈ
* ГЛАГОЉИЦА И ЋИРИЛИЦА
* МИРОСЛАВЉЕВО ЈЕВАНЂЕЉЕ
* ПОВЕЉА БАНА КУЛИНА,

|  |  |
| --- | --- |
| ЂУРЂЕВИ СТУПОВИ | СТЕФАН НЕМАЊА |
| СТУДЕНИЦА |
| ХИЛАНДАР |
| ЖИЧА | СТЕФАН ПРВОВЕНЧАНИ |
| МИЛЕШЕВА | КРАЉ ВЛАДИСЛАВ |
| СОПОЋАНИ | КРАЉ УРОШ |
| ГРАДАЦ | ЈЕЛЕНА АНЖУЈСКА |
| МАНАСТИР СВ. АХИЛИЈА | КРАЉ ДРАГУТИН |
| ГРАЧАНИЦА | КРАЉ МИЛУТИН |
| БОГОРОДИЦА ЉЕВИШКА |
| БАЊСКА |
| ВИСОКИ ДЕЧАНИ | СТЕФАН ДЕЧАНСКИ |
| СВЕТИ АРХАНГЕЛИ | ЦАР ДУШАН |

* ФРЕСКЕ (СЛИКЕ НА СВЕЖЕМ КАМЕНУ) И ИКОНЕ