|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 17** | ОДЕЉЕЊЕ**:** | ДАТУМ**:** | |
| Наставна тема: | СРБИ И ОСТАЛИ СЛОВЕНИ У РАНОМ СРЕДЊЕМ ВЕКУ | | |
| Наставна јединица: | СЛОВЕНИ И ЊИХОВИ СУСЕДИ НА БАЛКАНСКОМ ПОЛУОСТРВУ | | |
| Тип часа: | Обрада | | |
| Циљ часа: | Упознавање ученика са сеобом јужних Словена и њиховим продором и насељавањем Балканског полуострва. | | |
| Очекивани исходи: | * На крају часа ученици ће бити у стању да: * опишу продоре Словена на Балкан током VI века, * објасне однос Словена и Авара, * опишу насељавање Срба и Хрвата на Балкан и покажу на карти територије које су запосели, * објасне однос Словена и староседелаца Балкана, * опишу досељавање Бугара на Балкан и њихову најранију историју, * правилно распореде историјске појаве, догађаје и личности у вези словенске сеобе на ленти времена. | | |
| Облик рада: | Фронтални, индивидуални рад | | |
| Наставне методе: | Монолошко-дијалошка метода, рад на тексту | | |
| Наставна средства: | Уџбеник, зидна географска карта Европе, табла | | |
| Међупредметне компетенције | Компетенција за учење, комуникација | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (10 минута):**  Наставник контролише да ли су сви ученици урадили домаћи задатак, да ли су сви преписали табелу на страни 54 уџбеника у своје свеске.  Затим им поставља питања да утврде знања усвојена на прошлом часу:   * Где се налазила прапостојбина Словена? * Наведи узроке сеобе Старих Словена. * Како је било уређено словенско друштво? * У којим правцима су се селили? * Објасни поделу Словена према правцима сеобе. * Наброј божанства која су поштовали Стари Словени. * Наброј најстарије савезе и државе Старих Словена.   Затим саопштава да ће се на овом часу детаљније упознати са сеобом јужних Словена и њиховим продором и насељавањем Балканског полуострва.  Наставник бележи наслов лекције на табли.  **Главни део (30 минута):**  Пита ученике када влада цар Јустинијан и саопштава да се за време његове владавине поново читав Балкан нашао под влашћу Византије, али да су одмах границу царства на Дунаву почели да угрожавају Словени и Авари. Упознаје затим ученике са доласком Авара у Панонску низију 567. године који је убрзао сеобу Словена према југу, са односима ова два народа и заједничким продорима на Балкан. Тражи да неко од ученика покаже Цариград на зидној карти и описује потом његову двоструку опсаду 626. године од стране Словена и Авара са Балкана и Персијанаца са азијске стране.  Упознаје затим ученике са трајним насељавањем Срба и Хрвата на Балканско полуострво током VII века. И тражи да прочитају одломак из историјског извора, дела „О управљању царством“, византијског цара Константина VII Порфирогенита на страни 56 уџбеника. Када заврше са читањем извора наставник им поставља питања која се налазе испод текста и проверава да ли су разумели прочитано:   * Колико векова је након догађаја о којима пише живео цар Константин Порфирогенит? * Из ког дела Европе, по његовом мишљењу, Срби воде порекло? * Да ли су веродостојне пишчеве речи према којима су Срби, непосредно по насељавању на Балкан били потчињени цару Ромеја? * Колико је била јака византијска власт у унутрашњости Балканског полуострва након опсаде Цариграда 626. године?   Наставник потом описује словенске насеобине на Балкану, племенске заједнице склавиније, организовање жупа на челу са жупанима и однос Словена према староседелачком становништву.  Даље упознаје ученике са досељавањем Бугара на Балкан 680. године, христијанизацијом која је почела 864. године и настанком Првог бугарског царства које је било на врхунцу моћи за време цара Симеона (893-927). На крају саопштава да је Прво бугарско царство после Симеонове смрти ослабило и да га је Византија убрзо освојила. Крајем X века локални племић Самуило (976-1014) покренуо је обнову и прогласио се за цара. Успео је да образује велику државу. Ратовао је против Византије и претрпео је тежак пораз на Беласици 1014. године од цара Василија II који је добио надимак Бугароубица.  Током излагања наставник кључне садржаје бележи на табли а ученици преписују у своје свеске.  Уколико услови дозвољавају излагање наставника прати ППТ презентација.  **Завршни део (5 минута):**  У завршном делу часа наставник фронтално ученицима поставља питања:   * Када се Авари досељавају на Балканско полуострво? * Какав је био однос Словена и Авара? * Када се Срби и Хрвати трајно насељавају на Балкан? * Какав је био однос Словена и староседелачког становништва? * Када су се Бугари доселили на Балкан? * Како су Бугари постепено добили словенски карактер?   Наставник тражи од ученика да на следећи час донесу бојице. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |

ИЗГЛЕД ТАБЛЕ

**СЛОВЕНИ И ЊИХОВИ СУСЕДИ НА БАЛКАНСКОМ ПОЛУОСТРВУ**

ЈУСТИНИЈАН (527-565)

567. године – долазак Авара у Панонију

626. године – двострука опсада Цариграда

Око 630. године Срби и Хрвати почињу да се насељавају на Балкан.

СКЛАВИНИЈЕ – племенске заједнице Словена на Балкану

680. године – досељавање Бугара на Балкан

864. године – почетак христијанизације Бугара

Од VII до X века – ПРВО БУГАРСКО ЦАРСТВО

СИМЕОН (893-927)

САМУИЛО (976-1014)

1014. – БИТКА НА БЕЛАСИЦИ