|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 19** | ОДЕЉЕЊЕ**:** | ДАТУМ**:** | |
| Наставна тема: | СРБИ И ОСТАЛИ СЛОВЕНИ У РАНОМ СРЕДЊЕМ ВЕКУ | | |
| Наставна јединица: | КАКО СЕ ОДВИЈАЛА ИСТОРИЈА СРБА У РАНОМ СРЕДЊЕМ ВЕКУ? | | |
| Тип часа: | Обрада | | |
| Циљ часа: | Усвајање знања о најранијој историји Срба, њиховом насељавању на Балканско полуострво, оснивању првих држава, односу према Византији и Бугарској и стварању прве српске краљевине. | | |
| Очекивани исходи: | * На крају часа ученици ће бити у стању да: * наброје најстарије писане историјске изворе о Србима, * наброје познате српске владаре раног средњег века, * наброје српске земље раног средњег века и покажу на карти где су се налазиле, * опишу однос Срба и Бугарске и Срба и Византије, * разумеју узроке пада Србије под византијску власт, * опишу успон и јачање Дукље и како је Дукља постала прва српска краљевина, * правилно распореде историјске појаве, догађаје и личности најраније српске историје на ленти времена. | | |
| Облик рада: | Фронтални, индивидуални рад | | |
| Наставне методе: | Монолошко-дијалошка метода, рад на тексту | | |
| Наставна средства: | Уџбеник, зидна географска карта Европе, табла | | |
| Међупредметне компетенције | Компетенција за учење, комуникација. | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (5 минута):**  На почетку часа наставник проверава да ли су ученици урадили домаћи задатак. Један ученик чита кључне и непознате појмове које је записао у свој историјски речник. Остали ученици га исправљају и допуњују.  Потом саопштава да су Срби на историјску позорницу ступили почетком раног средњег века, да су се тада населили на Балканско полуострво, створили своје прве државе и примили хришћанство. Бележи наслов лекције на табли и истиче да ће се на овом часу упознати са историјом Срба током раног средњег века.  **Главни део (30 минута):**  Наставник излаже садржај лекције. Најпре саопштава да су најстарији историјски извори који помињу Србе „*Анали франачког краљевства*“, Ајнхарда, биографа Карла Великог и дело „*О управљању царством*“ византијског цара Константина Порфирогенита. Први познати српски кнез био је Вишеслав који према Порфирогениту влада крајем VIII века. Наследили су га Радослав па Просигој.  Потом истиче да средином IX века Србијом влада кнез Властимир, оснивач прве српске средњовековне династије – Властимировића, објашњава и показује на зидној карти коју територију је тада обухватала Србија (Рашка). Саопштава да су осим Рашке тада постојале и четири мање српске кнежевине – Дукља, Травунија, Захумље и Паганија. Објашњава њихов положај и показује на карти. Скреће пажњу ученицима на карту на страни 61 уџбеника „Српске земље у IX и X веку“. Тражи од ученика да посматрајући карту наброје све српске земље и државе које их окружују. Пита их који је народ основао Угарску и када су дошли у Панонску низију.  Наставник даље објашњава однос између Византије и Бугарске и како су обе државе настојале да српске владаре привуку на своју страну. Бугарски цар Симеон потчинио је Србију 924. године. Али после Симеонове смрти кнез Часлав Клонимировић је успео да је уз помоћ Византије осамостали. После Часлављеве смрти Србија пада под власт Византије.  Наставник истиче да је превласт међу српским земљама тада преузела Дукља, која највећи успон доживљава за време Јована Владимира, зет цара Самуила. После пропасти Самуиловог царства под византијском влашћу нашла се и Дукља али ју је убрзо ослободио Стефан Војислав (1035-1055), оснивач династије Војислављевића.  Потом објашњава како је Дукља постала прва српска краљевина, описује како је кнез Михаило ширио своју државу на рачун Византије и како је одржавао добре односе са западним владарима и папом.  Тражи да ученици прочитају историјски извор на страни 63 уџбеника „Како су се Срби борили против Византинаца?“ а потом им поставља питања која се налазе испод текста и проверава како су разумели прочитано:   1. Из чега се састојала тактика Срба? 2. Каквим су се оружјем Срби користили? 3. Како аутор овог извора описује призор поражене српске војске?   На крају наставник саопштава да Дукља достиже врхунац моћи за време краља Бодина (1081-1101), описује његову владавину и слабљење и пропаст Дукље после његове смрти.  Током излагања наставник кључне садржаје бележи на табли, а ученици преписују у своје свеске.  **Завршни део (10 минута):**  Наставник поставља ученицима питања из одељка лекције „Провери своје знање“ на страни 64 уџбеника. Шести и седми задатак ученици раде у уџбенику, повезују линијама личности и појмове који описују њихов значај и улогу и разврставају на временској ленти догађаје и личности.  За домаћи задатак задаје ученицима да у своје историјске речнике упишу кључне појмове из ове лекције и непознате речи са објашњењима. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |

**ИЗГЛЕД ТАБЛЕ**

**КАКО СЕ ОДВИЈАЛА ИСТОРИЈА СРБА У РАНОМ СРЕДЊЕМ ВЕКУ?**

ИЗВОРИ:

1. *„Анали франачког краљевства“* , Ајнхард
2. *„О управљању царством“*, Константин Порфирогенит

СРБИЈА

ВИШЕСЛАВ (крај VIII века)

⇩

РАДОСЛАВ

⇩

ПРОСИГОЈ

⇩

ВЛАСТИМИР (око 830-851)

⇩

ЧАСЛАВ КЛОНИМИРОВИЋ (927-950)

**СРПСКЕ ЗЕМЉЕ:**

1. Србија (Рашка)
2. Дукља,
3. Травунија,
4. Захумље и
5. Паганија

**ДУКЉА**

ЈОВАН ВЛАДИМИР (1000-1016)

⇩

СТЕФАН ВОЈИСЛАВ (1035-1055)

⇩

МИХАИЛО (1055-1081)

⇩

БОДИН (1081-1101)