|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 63** | ОДЕЉЕЊЕ**:** | ДАТУМ**:** | |
| Наставна тема: | ЕВРОПА, СВЕТ И СРБИ У РАНОМ НОВОМ ВЕКУ | | |
| Наставна јединица: | ШТА ЈЕ ТО АПСОЛУТИСТИЧКА МОНАРХИЈА? | | |
| Тип часа: | обрада | | |
| Циљ часа: | * Упознавање ученика са основним одликама апсолутистичке монархије, * усвајање знања о најзначајнијим државама, апсолутистичким монархијама, Аустрији, Шпанији, Енглеској, Француској и Русији у раном новом веку. | | |
| Очекивани исходи: | * На крају часа ученици ће бити у стању да: * уоче разлике између средњовековног и нововековног облика монархија, * објасне одлике апсолутистичке монархије, * опишу настанак и развој овог облика државног уређења, * наброје најзначајније државе, апсолутистичке монархије. | | |
| Облик рада: | Фронтални, индивидуални | | |
| Наставне методе: | Монолошко – дијалошка, рад на тексту, илустративна | | |
| Наставна средства: | Уџбеник, табла | | |
| Међупредметне компетенције | Компетенција за учење, комуникација, рад са подацима и информацијама | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (5 минута):**  Наставник проверава како су ученици урадили домаћи задатак у историјским речницима. Ученици редом читају кључне појмове, непознате речи и објашњења која су записали. Допуњују једни друге и исправљају евентуалне грешке.  Потом подсећа ученике да су у претходним лекцијама спомињали појмове државно и друштвено уређење и пита их шта је монархија. Саопштава да је монархија и у средњем и у новом веку била најчешћи облик државног уређења, али да је у раном новом веку она попримила другачији карактер.  Истиче да је циљ овог часа да се упознају са појавом апсолутистичких монархија, како су се развијале и како биле устројене.  **Главни део часа (30 минута)**  Наставник саопштава да су на почетку раног новог века владари дошли у сукоб са моћном властелом и да је овај период обележен његовом борбом за централизацију државе. Затим пише на табли тезе а ученици преписују у своје свеске:  **централизација → промена државног уређења**  **промена државног уређења = ограничавање моћи племства + увођење пореза + једнаки закони у свим деловима државе**  **администрација = мрежа државних чиновника и службеника**  Поставља им потом следећа питања:   * Шта су владари током XV века морали да ураде како би спровели централизацију државе? (Морали су да промене државно уређење.) * Шта је промена државног уређења подразумевала? (Ограничавање моћи племства, увођење пореза и једнаких закона у свим деловима државе.) * Ко је спроводио ове мере? (Спроводила их је администрација.) * Шта је администрација? (Администрација је мрежа државних чиновника и службеника.)   Наставник онда позива ученике да у себи прочитају одељак *Шта су то апсолутистичке монархије и како су оне биле устројене?* на страни 172. Када заврше тражи да објасне зашто се у апсолутистичким монархијама сматрало да власт владара не може бити ограничена од поданика, о чему је све владар имао право да одлучује, како је настала скупштина сталежа (парламент) и ко је чинио, зашто су државни савети добијали све већи значај, и на крају тражи да наведу називе најзначајнијих апсолутистичких монархија у Европи.  Наставник објашњава ученицима ко су били Хабзбурзи и захваљујући чему су стекли велики утицај у Европи и наводи изреку која о томе сведочи. Саопштава ученицима ко је био Карло V (1516-1556), када и како је постао цар Светог римског царства. Објашњава зашто је Карло V одлучио да подели своје пространо царство, како је то учинио и до чега је довела ова подела.  Наставник затим усмерава ученике на карту 7.2. *Европа око 1550. године* на страни 173 и тражи да прочитају текст испод карте и одговоре на дата питања.  Онда описује начин владавине Филипа II Хабзбуршког у Шпанији, наглашава да је за време његове владавине Шпанија постала водећа сила у Европи.  Објашњава даље ученицима да је краљевска власт у Енглеској, упркос томе што она није постала апсолутистичка монархија, ојачала у време владавине династије Тјудор у XVI веку и истиче да је Енглеска тада израсла у важну европску силу. У време владавине Елизабете I догодио сукоб између Шпаније и Енглеске из којег је Енглеска изашла као победница. Елизабета је подржала борбу низоземских протестаната за ослобађање од шпанске власти и истовремено постала трговачки супарник Шпаније. Подсећа ученике на реформацију и пита их зашто су се низоземски протестанти обратили Енглеској за помоћ у борби против Шпаније. На крају објашњава где су Енглези основали своје прве колоније, и како је упамћено доба владавине Елизабете I.    Наставник позива ученике да прочитају одељак *Како се апсолутизам развијао у Француској?*  на странама 174 и 175. Када заврше поставља им следећа питања:   * Када је започео успон апсолутизма у Француској? (У време владавине династије Бурбона (1589-1789).) * Ко је једна од најзаслужнијих личности за успостављање апсолутизма у Француској? (Кардинал Ришеље.) * Шта је омогућило кардиналу Ришељеу да постане једна од најзаслужнијих личности за успостављање апсолутизма у Француској? (То што га је краљ Луј XIII (1610-1643) поставио за свог првог министра, највишег државног службеника.) * Шта је кардинал Ришеље конкретно урадио? (Сузбио је тежње племства да угрозе краљевску власт, ослабио је утицај хугенота и претворио Француску у снажну централизовану државу.) * Када је апсолутизам у Француској достигао врхунац? (Током владавине Луја XIV (1643-1715).) * Шта је Лују XIV омогућило да у време његове владавине Француска постане водећа европска сила? (Омогућило му је то што је располагао највећом стајаћом војском у Европи.) * Шта је све Луј XIV постигао за време своје владавине? (Проширио је границе Француске; након гашења шпанске гране Хабзбурга, почетком XVIII века поставио је свог унука на шпански престо; подстицао је развој трговине, градњу путева и ширење француских колонија у Северној Америци; изградио је велелеппни дворац Версај.) * У чему се огледа културни процват тадашње Француске? (Француски језик, књижевност, уметност и мода били су радо прихваћени међу образованим људима широм Европе.)   Упућује ученике на текст за радознале *Држава то сам ја* на страни 175. Тражи да га прочитају у себи и објасне зашто је Луј XIV добио надимак Краљ Сунце и шта значи реченица „Држава то сам ја“ која му се приписује.  На крају описује ученицима шта се догађало у Русији крајем XV и током XVI века. Објашњава ко су били Романови, када су преузели власт у Русији и каква је била владавина Петра Великог.  **Завршни део (10 минута):**  У завршном делу часа наставник записује кључне тезе из ове лекције а ученици преписују у своје свеске.  На крају часа наставник награђује и похваљује ученике за активност и сарадњу у раду.  За домаћи задатак задаје ученицима да у своје историјске речнике упишу кључне појмове из oве лекције и непознате речи са објашњењима и писмено одговоре на питања из одељка *Провери своје знање*. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |

ИЗГЛЕД ТАБЛЕ

АПСОЛУТНЕ МОНАРХИЈЕ

**централизација → промена државног уређења**

**промена државног уређења = ограничавање моћи племства + увођење пореза + једнаки закони у свим деловима државе**

**администрација = мрежа државних чиновника и службеника**

АПСОЛУТИСТИЧКА (АПСОЛУТНА) МОНАРХИЈА – облик владавине у којем владар влада неограничено

ХАБЗБУРШКА МОНАРХИЈА

* династија – Хабзбург
* значајни владари – Карло V Хабзбуршки, Фердинанд, Филип II

ШПАНИЈА

ЕНГЛЕСКА

* династија – Тјудор
* значајни владари – Елизабета I

ФРАНЦУСКА

* династија – Бурбони
* значајни владари – Луј XIII и Луј XIV

РУСИЈА

* династија – Романов
* значајни владари – Петар I Велики и Катарина II