|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 59** | ОДЕЉЕЊЕ**:** | ДАТУМ**:** | |
| Наставна тема: | ЕВРОПА, СВЕТ И СРБИ У РАНОМ НОВОМ ВЕКУ | | |
| Наставна јединица: | КАКО СУ ЕВРОПЉАНИ ОТКРИВАЛИ СВЕТ? | | |
| Тип часа: | утврђивање | | |
| Циљ часа: | * Утврђивање знања о географским открићима, о њиховом значају и последицама, о истакнутим морепловцима и истраживачима и процесу колонизације. | | |
| Очекивани исходи: | * На крају часа ученици ће бити у стању да: * објасне шта се подразумева под великим географским открићима, * наведу шта је подстакло велика географска открића, * именују најзначајније морепловце, * опишу Колумбово путовање, * опишу путовање Фернанда Магелана, * објасне ко су конкистадори и опишу колонизацију Америке, * наброје најзначајније последице географских открића, * уцртају на карту правце путовања најважнијих морепловаца. | | |
| Облик рада: | Фронтални, групни рад | | |
| Наставне методе: | Монолошко – дијалошка | | |
| Наставна средства: | Уџбеник, табла, нема карта света | | |
| Међупредметне компетенције | Компетенција за учење, комуникација, сарадња, рад са подацима и информацијама | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (10 минута):**  Наставник проверава да ли су ученици урадили домаћи задатак, да ли су у свој историјски речник записали и објаснили кључне и непознате појмове и речи. Један ученик чита појмове које је записао у свој речник из лекције *Како је Европа откривала свет?* . Остали ученици га исправљају и допуњују.  Затим проверава да ли су ученици одговорили тачно на питања из одељка *Провери своје знање* на страни 163. Ученици редом читају питања и одговоре, једни друге исправљају и допуњују.  Након провере домаћег задатка објашњава да ће на овом часу утврдити знања о географским открићима, о њиховом значају и последицама, о истакнутим морепловцима и истраживачима и процесу колонизације, путем квиза током којег ће најпре смишљати питања а потом одговарати на њих. Наставник бира пет ученика који ће бити представници група. Ови ученици потом наизменично бирају чланове својих група и извлаче папириће на којима су бројеви од 1 до 5.  **Главни део (30 минута):**  Наставник свакој групи додељује део лекције (један или два одељка) из којег ће осмислити и формулисати по четири питања.   * Групи која је извукла број 1 додељује одељке *Шта су то велика географска открића?* и *Шта је подстакло велика географска открића?* * Групи која је извукла број 2 додељује одељке *Португалци водећи истраживачи у XV веку* и *Португалска открића у Азији* * Групи која је извукла број 3 одељак *Индија или Америка?* * Четвртој групи додељује одељке *Путовање Фернанда Магелана* и *Енглези, Французи, Холанђани и географска открића* и * Петој групи одељке *Колонизација Америке* и *Последице географских открића.*   Објашњава да свака група најпре треба да састави по четири питања која мора јасно и прецизно да формулише а затим и да запише одговоре на њих. Док ученици раде наставник их обилази и помаже им.  Када заврше један ученик из прве групе чита редом питања а остали одговарају. На прво питање одговара друга група, на друго трећа и тако редом. Ученици прве групе проверавају тачност одговора. Наставник записује бодове на табли. Затим питања постављају ученици из друге групе, прво трећој, друго четвртој, треће петој и четврто првој. Када заврше питања редом постављају ученици треће, четврте и на крају пете групе. Уколико се деси да нека група не зна одговор на питање које јој је намењено одговара следећа по реду група. Наставник прати редослед и стара се да свака група има подједнаке шансе да одговара.  На крају квиза наставник проглашава победника и награђује најактивније ученике.  **Завршни део (5 минута):**  Наставник дели ученицима неме карте света, свакој групи по једну. Тражи од њих да на карти различитим бојама уцртају правце путовања Бартоломеа Дијаза, Кристифора Колумба, Васка да Гаме и Фернанда Магелана и да испишу легенду за карту.  Затим наставник чита ученицима текст о открићу америчког копна.  „*Пловило се ка југозападу по мору које је било непогодније него на читавом досадашњем путу. Примећени су албатроси, а једна зелена птица дошла је сасвим близу брода... Посада са Пинте видела је штапове трске и једну дашчицу. Људи са Ниње видели су друге знаке копна...Пошто је Пинта била брзи једрењак и пловила испред адмирала (Колумба), прва је опазила копно и дала заповеђене сигнале. Адмирал и команданти друга два брода отпловили су у наоружаном чамцу. Адмирал је узео краљевску заставу... На копну су наишли на зелено дрвеће, много воде и плодове разних врста. Адмирал позвао је оба капетана и остале који су с њим спустили на копно... да буду сведоци као пред свима запоседа острво за краља и краљицу...“ (Бартоломео де Лас Казас, 1552, одломак)*  Наставник поставља ученицима питања:   * Које знаци су говорили морнарима да је копно близу? * Ко је први угледао копно?   Ученици одговарају, дискутују и износе своје ставове. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |